《奉送中散使君提举崇禧观》
宋代·朱长文

方面威名久，朝端闻望隆。
需章祈玉陛，宝诏与琳宫。
睿奖均劳逸，高情保始终。
他年黄发老，清世紫芝翁。
迹放风波外，心安梦幻中。
身轻随寿鹤，目极送冥鸿。
祖帐群公集，啼婴万俗同。
何缘留召父，无路达尧聪。
挎里金龟重，荣先密印崇。
高堂罗俎豆，幽径铲蒿蓬。
趁健歌归去，因闲味道冲。
谢庭常有庆，越橐任令空。
醉帽欹华月，吟髭动好风。
翠虬乔木老，锦障海棠红。
平昔高轩过，深嗟陋巷穷。
嘘枯言不绝，推毂赐尝蒙。
载酒要彭泽，名乡表郑公。
量材如断木，荷德重维崧。
耆俊方图任，明廷正纳忠。
剧藩如择将，犹恐起宗工。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。